50-årig mand voldtog pigen, mens 17-årig pige deltog, lyder tiltalen, som de nægter

En 50-årig mand og en 17-årig pige stilles mandag for Retten i Nykøbing Falster, hvor de er tiltalt for i fællesskab at have voldtaget en beruset og sovende 14-årig pige.

De tiltalte nægter sig skyldige.

Voldtægten skete, ifølge tiltalen, natten mellem den 12. og 13. juli på et værelse på mandens bopæl i Sakskøbing på Lolland.

Den 14-årige pige var på grund af alkoholpåvirkning og træthed ude af stand til at modsætte sig, da den 50-årige voldtog hende.

Undervejs vågnede den 14-årige, men manden gennemførte alligevel voldtægten, lyder tiltalen.

Den 17-årige pige overværede voldtægten og deltog, ifølge tiltalen, ved at beføle den 14-årige på overkroppen, mens manden havde samleje med pigen.

Senere på natten, da den 14-årige igen var faldet i søvn, udførte den 17-årige pige, ifølge tiltalen, oralsex på hende.

Dommen ventes mandag.